Sol-Tech neem plek in as baken van hoop vir jeug - Solidariteit WêreldSolidariteit Wêreld
Tuis › Mediaverklarings › Sol-Tech neem plek in as baken van hoop vir jeug
Solidariteit is verheug om aan te kondig dat hy vandag die nuwe Sol-Tech-kampus ingehuldig het. Dit volg nadat die R300 miljoen-projek in Februarie 2021 voltooi is.
"Sol-Tech is 'n lewende monument. Dit is gebou uit die gemeenskap deur die gemeenskap en hoofsaaklik befonds deur die maandelikse R10-bydraes van al ons lede. Elkeen se bietjie het saam 'n sterker toekoms vir ons kinders gebou," sê dr. Dirk Hermann, bestuurshoof van Solidariteit. "Opleiding is per definisie toekomsgeoriënteerd. Dit kyk vorentoe en berei die jeug voor om te bou aan hul toekoms en ook aan 'n toekoms in ons land. Terwyl ander vlug na groener weivelde oorsee, in hulself keer en net na hul eie welsyn wil omsien of selfs heeltemal opgegee het, bou ons 'n instelling om die jeug te bemagtig sodat hulle welvaart vir hulself en hul gemeenskap binne Suid-Afrika kan skep. Die monument is 'n verklaring dat ons hier is om te bly en om te bou."
Die bouprojek het amptelik op 13 September 2019 begin toe die eerste sooi gespit is en is ondertussen onder begroting gebou en vroeër as beplan voltooi om reeds die eerste studente in Februarie vanjaar te kon ontvang, ten spyte van die uitdagings wat die Covid-19-pandemie en die nasionale staat van inperking tot gevolg gehad het.
"Hierdie kampus is 'n merkwaardige prestasie vir die gemeenskap. Dit is 'n tasbare resultaat van waartoe 'n gemeenskap in staat is as hy sê: 'Ons sal self.' Ons vier hierdie mylpaal vandag saam met elke lid en skenker wat tot hierdie mylpaal bygedra het en is saam met hulle trots daarop. Ons jongmense is veerkragtig. Al wat ons moet doen, is om te sorg vir wind onder hul vlerke. Hierdie kampus en Sol-Tech is die wind onder ons jongmense se vlerke – kom kyk gerus," sluit Hermann af.
Die publiek word genooi om hul plek te bespreek en deur middel van 'n skakel self virtueel deur die kampus te toer.